[{"text_idx": "#000002", "text": "Dw i'n anneuaidd. Dyma fi."}, {"text_idx": "#000003", "text": "Aeron ydw i, ac rwy\u2019n anneuaidd.\nA dyna pwy ydw i, mewn brawddeg fach syml. Dyw\u2019r daith at heddiw ddim wedi bod mor syml, er hynny, ond dwi yma, yn bodoli yn union sut ydw i\u2019n teimlo y dylwn i fodoli.\nDwi ddim yn ferch, na chwaith yn fachgen. Dwi\u2019n fi fy hun \u2013 heb rwystrau.\nNon-binary yw'r term yn Saesneg, ac efallai bod hynny'n fwy cyfarwydd i chi.\nAm flynyddoedd lawer, dw i wedi bod yn cwestiynu fy rhyw. Hyd yn oed pan ro\u2019n i\u2019n yr ysgol gynradd, roeddwn i\u2019n anghyfforddus yn fy nghorff.\nChefais i ddim fy ngheni gyda\u2019r enw Aeron, ond dyna pwy ydw i erbyn hyn. Mae wedi bod yn siwrnai o deimlo\u2019n hollol ofnadwy wrth frwydro gyda\u2019r holl deimladau, i deimlo rhyddhad llwyr wrth rannu pwy ydw i go iawn gyda fy ffrindiau.\nDwi\u2019n lwcus eu bod nhw, a fy nheulu, yn hynod o gefnogol. Mae yna ambell eithriad, wrth gwrs, gyda galw enwau arnaf o dro i dro, ond y lleiafrif bychan iawn yw hynny, diolch byth."}, {"text_idx": "#000004", "text": "Wrth ddechrau dweud yn agored, mae wedi dod i\u2019r amlwg bod anwybodaeth lwyr o fewn cymdeithas am fod yn anneuaidd \u2013 gyda nifer fawr, yn enwedig o\u2019r genhedlaeth hy\u0302n, yn ymateb trwy ddweud nad ydyn nhw erioed wedi clywed am y term o\u2019r blaen.\nFelly beth yw \u2018anneuaidd\u2019? Wel, nid yw rhai pobl yn ffitio'n daclus i'r categori\u0308au \"dyn\" neu \"fenyw,\" neu \"gwrywaidd\" neu \"fenywaidd\". Mae gan rai pobl ryw sy'n cyfuno elfennau o fod yn ddyn neu'n fenyw, neu ryw sy'n wahanol i ddyn neu fenyw. Nid yw rhai pobl yn uniaethu ag unrhyw ryw - ac mae rhyw rhai pobl yn newid dros amser.\nYn bersonol, dwi\u2019n teimlo\u2019n fwy \u2018wrywaidd\u2019, a dwi\u2019n defnyddio rhagenwau nhw/fe, neu they/he yn y Saesneg. Mae\u2019n bwysig i nodi ei fod yn hollol normal i brofiadau pobl anneuaidd i fod yn wahanol.\nWeithiau dwi\u2019n glitsi ac yn gwisgo modrwyon a myclysau, weithiau dwi\u2019n gwisgo\u2019n wrywaidd. Weithiau dwi mewn croptop, weithiau mae\u2019n ddiwrnod o wisg bagi a hwdi a chuddio fy nghorff.\nOnd y peth pwysig i fi, o fod yn anneuaidd, yw fy mod i\u2019n gallu bod yn fi fy hun \u2013 heb unrhyw eglurhad.\nRy\u2019n ni gyd ar siwrnai trwy fywyd, a rhaid i ni gyd frwydro trwy bob her, cofleidio\u2019r hwyl, a gwneud ein gorau i *fod* ar ein gorau pan allwn ni. Dim ots pwy na beth ydyn ni."}, {"text_idx": "#000005", "text": "Sut i fod gefn? Dyma rai camau syml:\n\u2022 Mae gan bawb ddwy glust i wrando \u2013 os oes rhywun yn datgelu eu bod nhw\u2019n hoyw, yn anneuaidd neu\u2019n traws \u2013 neu beth bynnag - byddwch yn garedig a byddwch yn gefnogol. A holwch beth yw\u2019r rhagenwau maen nhw\u2019n ei ffafrio, a defnyddio\u2019r rheini. Bydd camgymeriadau ar hyd y ffordd i ddechrau, wrth gwrs, ond mae cefnogaeth a bod yn ystyriol mor, mor bwysig. Mae hyn yn cynnwys unrhyw newid enw, hefyd. Mae gen i enw newydd sy\u2019n wahanol i\u2019r enw ar fy nhystysgrif geni \u2013 a dyna\u2019r enw dwi\u2019n awyddus i bawb fy ngalw i o hyn ymlaen.\n\u2022 Defnyddiwch y geirfa cywir. Mae rhestr ddefnyddiol fan hyn.\n\u2022 Mae creu awyrgylch saff a chroesawgar yn hollbwysig hefyd, a pheidio a\u0302 beirniadu. Mae\u2019n iawn i holi cwestiynau \u2013 a holi ymhellach os oes yna annealltwriaeth. Peidiwch a\u0302 diystyru teimladau \u2013 a chofiwch, dyw profiadau pawb sy\u2019n rhan o\u2019r gymuned LDHT+ ddim yr un peth."}, {"text_idx": "#000006", "text": "\u2022 Rhaid bod yn driw i ddymuniad, hefyd. Os oes rhywun yn troi atoch chi ac yn ymddiried ynoch, a ddim eisiau i neb arall i wybod, rhaid i chi barchu hynny. Oni bai, wrth gwrs, eu bod nhw\u2019n teimlo\u2019n isel iawn ac am wneud niwed i\u2019w hunain. Bryd hynny, rhaid troi at athro, aelod o deulu neu rywun proffesiynol er mwyn iddyn nhw gael y cymorth iawn.\n\u2022 Herio. Mae herio homoffobia, deuffobia a thrawsffobia yn uchel ar y rhestr. Os dewch chi ar draws y ffasiwn ymddygiad, mae\u2019n rhaid i chi ddweud rhywbeth, a pheidio \u2018sgubo\u2019r sylwadau hyll o dan y carped. Byddwch yn gefn bob amser, a chodi llais ac addysgu eraill pan maen nhw\u2019n greulon.\n\u2022 Does neb yn berffaith, ond mae modd i ni gyd helpu\u2019n gilydd er mwyn i bobl LHDT+ fyw bywyd mewn byd sy\u2019n ein derbyn a\u2019n cofleidio."}, {"text_idx": "#000007", "text": "Does dim angen i chi fod ar eich pen eich hun os wyt ydych chi\u2019n cwestiynu pwy ydych chi. Rhannwch eich teimladau gyda pherson cyfrifol, rhieni, athrawon neu feddyg teulu.\nMae yna rai llefydd ar-lein hefyd, yn cynnwys y canlynol:"}]